CELEX: 32021D1207
Language: bg
Date: 2021-07-19 00:00:00
Title: Решение (ЕС) 2021/1207 на Съвета от 19 юли 2021 година за изменение на Решение 2003/77/ЕО за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана

22.7.2021   
               
               
                  BG
               
               
                  Официален вестник на Европейския съюз
               
               
                  L 261/47
               
            
         РЕШЕНИЕ (ЕС) 2021/1207 НА СЪВЕТА
         от 19 юли 2021 година
         за изменение на Решение 2003/77/ЕО за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Протокол № 37 относно финансовите последици от изтичането на срока на Договора за ЕОВС и Изследователския фонд за въглища и стомана, приложен към Договора за Европейския съюз и към Договора за функционирането на Европейския съюз, и по-специално член 2, параграф 2 от него,
         като взе предвид предложението на Европейската комисия,
         като взе предвид становището на Европейския парламент (1),
         като има предвид, че:
         
                     (1)
                  
                  
                     За да бъде неутрален по отношение на климата до 2050 г., Съюзът се нуждае от „пионери в областта на климата и ресурсите“, които да разработят до 2030 г. първите търговски приложения на революционни технологии във възлови промишлени сектори, както и процес на производство на стомана с нулеви въглеродни емисии до 2030 г.
                  
               
                     (2)
                  
                  
                     Съгласно Решение 2003/76/ЕО на Съвета (2) Комисията управлява активите на Европейската общност за въглища и стомана (ЕОВС) в ликвидация, а след нейното завършване — активите на Изследователския фонд за въглища и стомана, по начин, гарантиращ дългосрочна възвръщаемост. В Решение 2003/77/ЕО на Съвета (3) се определят многогодишните финансови насоки за управлението на тези активи. Съгласно член 2 от Решение 2003/77/ЕО Комисията преразглежда или допълва тези насоки и оценява повторно тяхното функциониране и ефективност.
                  
               
                     (3)
                  
                  
                     С цел да се предостави съдържателна подкрепа за стойностни съвместни научноизследователски проекти с критична маса и добавена стойност от Съюза, за да бъдат подобрени устойчивостта, конкурентоспособността, здравето, безопасността и условията на труд в секторите, свързани с въгледобивната и стоманодобивната промишленост, е необходимо да се гарантира, че плащанията, свързани с годишните разпределени средства, определени и установени в член 2 от Решение 2003/76/ЕО до 2027 г. се предоставят за финансирането на такива проекти. Тези плащания следва да се финансират от нетните приходи от инвестициите и от приходите, генерирани от продажбата на част от активите до годишната сума, определена от съответната служба на Комисията въз основа на Решение 2003/76/ЕО и Решение 2008/376/ЕО на Съвета (4).
                  
               
                     (4)
                  
                  
                     Опитът от последния петгодишен период на прилагане на финансовите насоки (2012—2017 г.) и промените в условията на финансовите пазари показват, че е необходимо тези насоки да бъдат адаптирани.
                  
               
                     (5)
                  
                  
                     Активите, останали след тегленията до 2027 г., свързани с годишното разпределение на средства, установено с Решение 2003/76/ЕО, следва да бъдат управлявани въз основа на по-дългосрочен инвестиционен хоризонт, даващ възможност за по-нататъшна диверсификация.
                  
               
                     (6)
                  
                  
                     Средно, инвестирането на голяма част от активите в по-дългосрочен план е съобразено с по-високата очаквана възвращаемост, като се има предвид възможността за по-големи колебания в краткосрочен план. Независимо от това инвестициите следва да целят осигуряване на достатъчно ликвидни активи за годишните плащания, изисквани от съответната служба на Комисията въз основа на Решения 2003/76/ЕО и 2008/376/ЕО.
                  
               
                     (7)
                  
                  
                     Финансовите насоки следва да позволят по-гъвкав подход по отношение на техническите аспекти на изпълнението и следва да определят подходящи инвестиционни инструменти за постигането на инвестиционните цели.
                  
               
                     (8)
                  
                  
                     Всеки клас активи следва да се разглежда не самостоятелно, а въз основа на ролята, която играе в един диверсифициран портфейл. Спрямо минали периоди диверсификацията на класовете активи води до нарастване на възвръщаемостта за едно и също равнище на риск. Корелацията между активите е важна за вземането на решения, свързани с разпределянето на активи в контекста на цялостния инвестиционен риск и възвръщаемостта.
                  
               
                     (9)
                  
                  
                     Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, следва да се управляват въз основа на инвестиционна стратегия, изразена под формата на стратегическо разпределение на активите и стратегически целеви показател, отразяваща инвестиционните цели и толерантността на активите по отношение на риска. Целевият показател предоставя на управителите на портфейли насоки за дългосрочни инвестиции под формата на разпределения на средства за различни класове активи.
                  
               
                     (10)
                  
                  
                     Финансовите насоки следва да позволяват инвестиции във високоликвидни облигации, деноминирани в щатски долари, емитирани от държавни, наднационални, поднационални субекти и правителствени организации с цел да се подобри диверсификацията, като същевременно се хеджира в подходяща степен срещу риска от загуби, дължащи се на колебанията на обменния курс. При съгласие от страна на своя счетоводител, Комисията следва да може да реши да инвестира в други активи, изразени в паричните единици на други развити икономики или други държави членки. Тези решения следва да се основават на пълна обосновка за предимствата на въпросната инвестиция за финансовите резултати на активите. Финансовите насоки следва да разширят обхвата на допустимите инвестиции, за да се даде възможност за диверсифицирани експозиции към големи пазарни индекси, определени географски сектори и определени класове активи.
                  
               
                     (11)
                  
                  
                     Финансовите насоки следва да допускат други финансови инструменти, като фючърси, форуърди и суапове, за да се управляват рисковете и експозициите, като например лихвения и валутния риск.
                  
               
                     (12)
                  
                  
                     Екологичните, социалните и управленските практики на дадена инвестиция стават все по-важни и следва да бъдат вземани под внимание при инвестиционните решения. Решение 2003/77/ЕО следва да бъде изменено с цел в него да бъдат въведени ЕСУ практики, чрез включването на положителен скрининг, благоприятстващ интегрирането на ЕСУ съображенията при подбора на инвестициите, и отрицателен скрининг, съдържащ списък с дейностите, изключени по етични или морални съображения за целите на инвестирането на бюджетни средства.
                  
               
                     (13)
                  
                  
                     В годишния доклад на Комисията до държавите членки относно управленските операции, извършвани съгласно финансовите насоки, следва да се предоставя информация относно разпределението за различните класове активи. Годишният доклад следва също така да разяснява всяка съществена промяна в стратегическото разпределение на активите.
                  
               
                     (14)
                  
                  
                     Поради това Решение 2003/77/ЕО следва да бъде съответно изменено.
                  
               
                     (15)
                  
                  
                     Предвид структурната връзка с Решение 2003/76/ЕО, настоящото изменение следва да се прилага едва от датата на прилагане на Решение (ЕС) 2021/1208 (5),
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2003/77/ЕО се изменя, както следва:
            
                        1)
                     
                     
                        вмъква се следният член:
                        
                           „Член 1а
                           Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, се управляват по такъв начин, че да осигуряват годишните плащания в рамките на годишното разпределение на средства в размер на 111 милиона евро за финансиране на съвместни изследвания в секторите, свързани с въгледобивната и стоманодобивната промишленост. Годишните плащания се финансират от нетните приходи от инвестициите и от приходите, генерирани от продажбата на част от активите на ЕОВС в ликвидация, а след завършването на ликвидацията — на активите на Изследователския фонд за въглища и стомана, до годишния размер, определен от съответната служба на Комисията въз основа на Решение 2003/76/ЕО и Решение 2008/376/ЕО на Съвета (*1).
                        
                        
                           (*1)  Решение 2008/376/ЕО на Съвета от 29 април 2008 г. относно приемането на програмата за изследвания на Изследователския фонд за въглища и стомана и относно многогодишните технически насоки за тази програма (ОВ L 130, 20.5.2008 г., стр. 7).“;"
                        
                     
                  
                        2)
                     
                     
                        приложението се заменя с текста на приложението към настоящото решение.
                     
                  
         
            Член 2
            Настоящото решение влиза в сила на двадесетия ден след публикуването му в Официален вестник на Европейския съюз.
            
            То се прилага от датата, от която се прилага Решение (ЕС) 2021/1208.
         
         
            Съставено в Брюксел на 19 юли 2021 година.
            
               
                  За Съвета
               
               
                  Председател
               
               J. PODGORŠEK
            
         
         
            (1)  Становище от 7 юли 2021 г. (все още непубликувано в Официален вестник).
         
            (2)  Решение 2003/76/ЕО на Съвета от 1 февруари 2003 г. за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана (ОВ L 29, 5.2.2003 г., стр. 22).
         
            (3)  Решение 2003/77/ЕО на Съвета от 1 февруари 2003 г. за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана (ОВ L 29, 5.2.2003 г., стр. 25).
         
            (4)  Решение 2008/376/ЕО на Съвета от 29 април 2008 г. относно приемането на програмата за изследвания на Изследователския фонд за въглища и стомана и относно многогодишните технически насоки за тази програма (ОВ L 130, 20.5.2008 г., стр. 7).
         
            (5)  Решение (ЕС) 2021/1208 на Съвета от 19 юли 2021 г. за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана (вж. страница 54 от настоящия брой на Официален вестник).
      
      
         
            ПРИЛОЖЕНИЕ
            Финансови насоки за управление на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана
            1.   ИЗПОЛЗВАНЕ НА ПАРИЧНИТЕ СРЕДСТВА
            Активите на Европейската общност за въглища и стомана (ЕОВС) в ликвидация, които включват както портфейла ѝ от кредити, така и нейните инвестиции, се използват според нуждите, за да се посрещнат оставащите задължения на ЕОВС, представляващи нейни неизплатени заеми, на нейни задължения, произтичащи от предишни оперативни бюджети, или на всякакъв непредвиден пасив.
            Доколкото активите на ЕОВС в ликвидация, а след завършването на ликвидацията — активите на Изследователския фонд за въглища и стомана, не са необходими за изпълнението на задълженията, описани в първа алинея, тези активи се инвестират благоразумно в съответствие с избрания инвестиционен хоризонт с цел постигане на възвръщаемост, която може да се използва за продължаване на финансирането на научните изследвания в секторите, свързани с въгледобивната и стоманодобивната промишленост.
            Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, се използват за извършване на годишните плащания в рамките на годишното разпределение на средства в размер на 111 милиона евро за изследвания в секторите, свързани с въгледобивната и стоманодобивната промишленост. Тези плащания трябва да бъдат генерирани от нетните приходи от инвестициите. Когато нетните приходи са недостатъчни да покрият годишното разпределение на средства, те се допълват от приходите, събрани от продажбата на част от активите на ЕОВС в ликвидация, а след завършването на ликвидацията — на част от активите на Изследователския фонд за въглища и стомана. След 2027 г. активите на Изследователския фонд за въглища и стомана се инвестират по начин, осигуряващ доход, който да може да бъде използван за финансиране на продължаването на изследователската дейност в секторите, свързани с въгледобивната и стоманодобивната промишленост.
            2.   ИНВЕСТИЦИОНЕН ХОРИЗОНТ, ЦЕЛ И ТОЛЕРАНТНОСТ ПО ОТНОШЕНИЕ НА РИСКА
            Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, се инвестират с цел да бъде запазена и когато е възможно, да бъде увеличена стойността на тези активи (наричана по-нататък „инвестиционна цел“). Инвестиционната цел се преследва в рамките на инвестиционния хоризонт и се постига при осигуряване на висока степен на доверие.
            Активите се управляват в съответствие с пруденциалните правила и с принципите на добро финансово управление, както и в съответствие с правилата и процедурите, установени от счетоводителя на Комисията.
            Инвестиционната цел се изпълнява чрез прилагане на благоразумна инвестиционна стратегия, основана на висока степен на диверсификация сред допустимите класове активи, географски области, емитенти и падежи (наричана по-нататък „инвестиционната стратегия“). Инвестиционната стратегия се определя, като се взема предвид инвестиционният хоризонт и като се гарантира, че при нужда необходимите средства са на разположение в достатъчно ликвидна форма и в необходимия момент.
            Инвестиционната стратегия се изразява под формата на стратегическо разпределение на активите, в което се определят примерни целеви разпределения на средствата за различните категории допустими финансови активи.
            Комисията отразява стратегическото разпределение на активи в стратегически целеви показател (наричан по-нататък „целевият показател“), спрямо който се сравняват резултатите от активите на ЕОВС в ликвидация, а след завършването на ликвидацията — от активите на Изследователския фонд за въглища и стомана.
            Инвестиционната стратегия и целевият показател се предлагат от Комисията и се съгласуват със счетоводителя на Комисията след консултация с оправомощените разпоредители с бюджетни кредити на Комисията.
            Инвестиционната стратегия и целевият показател могат да бъдат променяни от Комисията в случай на надлежно документирано и мотивирано изменение на икономическите условия, на съществена промяна в нуждите и състоянието на допринасящите инструменти или на значителна промяна в оценките на входящите/изходящите потоци. Процедурата за изменение на инвестиционната стратегия е същата като за първоначалното ѝ приемане.
            Инвестиционната стратегия се изготвя, като се вземат предвид инвестиционният хоризонт и толерантността по отношение на риска на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана.
            3.   ПРИНЦИПИ ЗА РАЗПРЕДЕЛЕНИЕ НА АКТИВИТЕ И ДОПУСТИМИ ИНВЕСТИЦИИ
            За да бъдат намалени инвестиционните рискове, се осигурява достатъчна диверсификация сред всички класове активи и в рамките на всички класове активи. По принцип колкото по-рисков или по-малко ликвиден е активът, толкова по-слабо концентрирана следва да бъде експозицията.
            Експозицията към различните класове активи и диверсификацията могат да бъдат постигнати и чрез инвестиции в предприятия за колективно инвестиране или продукти, търгувани на борсата.
            Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, се инвестират само в:
            
                        а)
                     
                     
                        активи на паричния пазар, деноминирани в евро;
                     
                  
                        б)
                     
                     
                        ценни книжа с фиксиран доход; и
                     
                  
                        в)
                     
                     
                        регулирани колективни инвестиции в дългови и капиталови инструменти.
                     
                  Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, получават експозиция към класовете активи, посочени в предходната алинея, чрез инвестиции в следните инструменти или чрез участие в следните операции:
            
                        а)
                     
                     
                        депозити;
                     
                  
                        б)
                     
                     
                        инструменти на паричния пазар и фондове на паричния пазар, които предлагат дневна ликвидност, уредени с Регламент (ЕС) 2017/1131 на Европейския парламент и на Съвета (1);
                     
                  
                        в)
                     
                     
                        дългови инструменти, като облигации, менителници и полици, и секюритизирани инструменти в съответствие с критериите за опростеност, прозрачност и стандартизация (ОПС), определени в Регламент (ЕС) 2017/2402 на Европейския парламент и на Съвета (2);
                     
                  
                        г)
                     
                     
                        предприятия за колективно инвестиране, обхванати от Директива 2009/65/ЕО на Европейския парламент и на Съвета (3), включително фондове, търгувани на организирани пазари, които инвестират в капиталови или дългови инструменти, при които максималните загуби не могат да надвишат инвестираните суми;
                     
                  
                        д)
                     
                     
                        репо споразумения съгласно принципа, установен в член 212, параграф 2 от Регламент (ЕС, Евратом) 2018/1046 на Европейския парламент и на Съвета (4) („Финансовият регламент“);
                     
                  
                        е)
                     
                     
                        обратно репо споразумения;
                     
                  
                        ж)
                     
                     
                        кредитни операции с ценни книжа с признати системи за клиринг, като Clearstream и Euroclear, или с водещи финансови институции, специализирани в този тип операции.
                     
                  Деривати под формата на форуърдни и фючърсни договори и суапове се използват единствено за целите на ефективното управление на портфейла, а не с цел спекулация или засилване на позициите. Дериватите могат да се използват за коригиране на продължителността, за редуциране на кредитния риск или на друг съответен риск или за промени в разпределението на активите в съответствие с инвестиционната политика.
            Активите на ЕОВС в ликвидация, а след завършването на ликвидацията — активите на Изследователския фонд за въглища и стомана, могат да бъдат инвестирани във високоликвидни облигации, изразени в щатски долари и емитирани от суверенни и наднационални образувания, единствено за целите на диверсификацията и излагането на друга крива на лихвения процент. Всички валутни рискове се хеджират чрез подходящо използване на суапове или други инструменти за валутно хеджиране, както е посочено в предходната алинея.
            При съгласие от страна на счетоводителя Комисията може да разшири обхвата на допустимите инвестиции, за да включи други класове активи и инвестиционни операции в съответствие с инвестиционната стратегия и цели, както и валути на други развити икономики според периодичния списък на Международния валутен фонд и подлежащи на хеджиране на валутния риск. Всяко решение да бъдат включени нови класове активи, инвестиционни операции или парични единици на развити икономики се подкрепя с обосновка за всеки клас активи, операция или парична единица, в която се указва по какъв начин разширените възможности за инвестиране ще подобрят резултатите на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана, по отношение на риска и на възвръщаемостта. Тази обосновка включва оценка на необходимия оперативен капацитет в подкрепа на тези нови възможности за инвестиране.
            4.   ЕКОЛОГИЧНИ, СОЦИАЛНИ, УПРАВЛЕНСКИ И МОРАЛНИ СЪОБРАЖЕНИЯ
            Прилагат се следните екологични, социални и управленски (ЕСУ) критерии:
            
                        а)
                     
                     
                        инвестициите на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана, се извършват в съответствие с целта на политиката на Съюза да се насърчат устойчивото финансиране и социалната справедливост, до степен, съвместима със запазването на капитала на активите;
                     
                  
                        б)
                     
                     
                        инвестиционната политика се изпълнява в съответствие с цялото съответно законодателство за насърчаване на финансовите инструменти, свързани с околната среда, социалната сфера и управлението, и при спазване на съответните стандарти, системи, критерии и процедури, установени в регулаторната рамка на Съюза;
                     
                  
                        в)
                     
                     
                        Комисията може да се консултира с Техническата експертна група на ЕС за устойчиво финансиране или с нейния правоприемник относно прилагането на факторите от екологичен, социален или управленски характер в инвестиционната стратегия за активите на ЕОВС в ликвидация, а след завършването на ликвидацията — за активите на Изследователския фонд за въглища и стомана;
                     
                  
                        г)
                     
                     
                        Комисията следи профила на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана, по отношение на околната среда, социалната сфера и управлението и докладва за това в рамките на годишния доклад, посочен в точка 7 (Процедури за управление).
                     
                  Дейностите в следния списък са изключени от инвестиционните цели по етични или морални съображения:
            
                        а)
                     
                     
                        инвестиции в ценни книжа, емитирани от субекти, за които, доколкото е известно на Комисията, е установено с окончателно съдебно решение или с окончателно административно решение, че участват в една от следните дейности:
                        
                                    i)
                                 
                                 
                                    дейности, които се считат за незаконни или забранени по етични или морални съображения съгласно регулаторната уредба на Съюза и международни конвенции и споразумения;
                                 
                              
                                    ii)
                                 
                                 
                                    дейности, които са свързани с разработването и производството на боеприпаси или оръжия, забранени по силата на приложимото международно право, и с търговията с такива боеприпаси и оръжия;
                                 
                              
                  
                        б)
                     
                     
                        инвестиции в ценни книжа, емитирани от предприятия, които, доколкото е известно на Комисията, извличат повече от 25 % от всичките си годишни приходи от изброените по-долу дейности:
                        
                                    i)
                                 
                                 
                                    дейности, свързани с хазарта (дейности, свързани с производство, строителство, дистрибуция, преработка, търговия и софтуер);
                                 
                              
                                    ii)
                                 
                                 
                                    тютюневи изделия и свързани с тях дейности (производство, дистрибуция, преработка и търговия);
                                 
                              
                                    iii)
                                 
                                 
                                    търговия със сексуални услуги и свързана с тях инфраструктура, услуги и медии.
                                 
                              
                  5.   ТРАНСФЕР В ОБЩИЯ БЮДЖЕТ НА СЪЮЗА
            Нетните приходи от инвестициите на активите на ЕОВС в ликвидация, а след завършването на ликвидацията — на активите на Изследователския фонд за въглища и стомана, и приходите, генерирани от продажбата на част от активите, ще бъдат включени в общия бюджет на Съюза като целеви приходи и ще бъдат прехвърлени от ЕОВС в ликвидация, а след завършването на ликвидацията — от активите на Изследователския фонд за въглища и стомана, когато това е необходимо, за да се изпълнят задълженията по бюджетния ред, предназначен за научноизследователски програми за секторите, свързани с въгледобивната и стоманодобивната промишленост.
            6.   ОСЧЕТОВОДЯВАНЕ
            Управлението на фондовете се включва в годишните отчети, изготвяни за ЕОВС в ликвидация, а след завършването на ликвидацията — за активите на Изследователския фонд за въглища и стомана. Те се основават на счетоводните правила на Комисията, приети от счетоводителя на Комисията, и се представят в съответствие с тях, като се отчита специфичното естество на ЕОВС в ликвидация, а след завършването на ликвидацията — на активите на Изследователския фонд за въглища и стомана. Отчетите се одобряват от Комисията и се проверяват от Сметната палата. Комисията ангажира външни фирми, за да извършат годишен одит на нейните отчети.
            7.   УПРАВЛЕНСКИ ПРОЦЕДУРИ
            Комисията извършва във връзка с ЕОВС в ликвидация, а след завършването на ликвидацията — във връзка с активите на Изследователския фонд за въглища и стомана, гореспоменатите управленски операции в съответствие с тези насоки и съгласно своите вътрешни правила и процедури, които са в сила за ЕОВС в периода на нейното разпускане или както бъдат променени впоследствие.
            Комисията изготвя ежегодно подробен доклад относно управленските операции, извършени съгласно настоящите финансови насоки, който се изпраща на държавите членки. В годишния доклад Комисията включва информация относно използването на различните класове активи, относно причините за своя избор да инвестира в конкретни класове активи, както и относно наблюдаваните резултати за всеки клас активи.
            
               (1)  Регламент (ЕС) 2017/1131 на Европейския парламент и на Съвета от 14 юни 2017 г. относно фондовете на паричния пазар (ОВ L 169, 30.6.2017 г., стр. 8).
            
               (2)  Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС и регламенти (ЕО) № 1060/2009 и (ЕС) № 648/2012 (ОВ L 347, 28.12.2017 г., стр. 35).
            
               (3)  Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (преработена версия) (ОВ L 302, 17.11.2009 г., стр. 32).
            
               (4)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).